
<שינויים בתקציב לשנת 2017>
<היו"ר משה גפני:>
אני עובר לסעיף של השינויים בתקציב. מספר פנייה לוועדה: 2 עד 3. המשרד לשוויון חברתי, בקשה.
<חזי כהן:>
הפנייה נועדה להעברת סכום של 8 מיליון ש"ח ממשרד העלייה והקליטה למשרד לשוויון חברתי עבור תקצוב שכר של עובדי מוקדי הקליטה ברשויות, בהתאם להחלטת ממשלה מספר 324, שמגדירה שטיפול בעולי אתיופיה אשר מתגוררים מעל 15 שנה בארץ יועבר לטיפול של משרדי ממשלה אחרים. 
<מיקי רוזנטל (המחנה הציוני):>
מתי החלטת הממשלה?
<חזי כהן:>
מיולי 2015.
<מיקי רוזנטל (המחנה הציוני):>
אם זה מ-2015, למה זה לא נכנס לתקציב?
<חזי כהן:>
היה דיון איזה משרד יבצע את זה. יש פה את הנציג של המשרד לשוויון חברתי, הוא יוכל להרחיב.
<מיקי רוזנטל (המחנה הציוני):>
מאה אחוז, הממשלה החליטה להקציב כסף. למה זה לא נכנס לתקציב?
<היו"ר משה גפני:>
המשרד לשוויון חברתי, לענות על השאלה של חבר הכנסת מיקי רוזנטל.

<נתנאל רובינשטיין:>
היו דיונים איזה משרד ייקח את זה. גם היו דיונים שלמים עם ההסתדרות ביחד עם משרד רוה"מ על המתווה שהכי נכון לכולם, שיהיה הכי מהר ולא יפגע לא בנו ולא ברשויות.
<מיקי רוזנטל (המחנה הציוני):>
שנתיים דיון? מ-2015 החלטת ממשלה? שמע, אנחנו נאשר לכם את זה, אבל אני אומר לכם, זה מוזר. עולים פה כל מיני דברים שלא ראוי שזה יהיה כך. לא ככה צריכה המדינה להתנהל. הממשלה מחליטה, דנים כמה חודשים, מסיימים את העניין. לא באים אחרי שנתיים להגיד - - 

<חזי כהן:>
חבר הכנסת רוזנטל, ההחלטה הגדירה שהעניין יסתיים עד סוף 2016. היה עיכוב.
<מיקי רוזנטל (המחנה הציוני):>
אתם לא עומדים בהחלטות שלכם עצמכם.
<חזי כהן:>
היה עיכוב. זה נשלח לוועדה, לדעתי, כבר לפני מספר חודשים. 

<מיקי רוזנטל (המחנה הציוני):>
אה, הוועדה אשמה. נו טוב, עכשיו אני מבין הכל. לא באמת, אתה יודע, אני לא רוצה להגיד לך כי אנחנו לפני תשעה באב, אבל זה לא לעניין.
<היו"ר משה גפני:>
זה שהוועדה אשמה זה בסדר גמור.
<חזי כהן:>
לא האשמתי את הוועדה בשום צורה. 

<היו"ר משה גפני:>
אם אתה לא האשמת, אז מישהו אחר מאשים אותה. זה בסדר. לא עוברים כספים בגלל שאנחנו מעכבים את זה. שואל חבר הכנסת רוזנטל - מדובר על 2015, למה זה לא בבסיס התקציב. אנחנו נאשר את זה, אבל למה זה לא בבסיס התקציב?
<מיקי רוזנטל (המחנה הציוני):>
זה לא לעניין. לא ככה מתנהלים.

<היו"ר משה גפני:>
מה זה קשור לוועדה?

<איל מידן:>
זה נושא שהוגדר שעד סוף 2016 ייסגר. לא הגיעו להסכמות. הגיעו להסכמות ממש לקראת סוף 2016, לאחר סגירת התקציב, לכן זה לא תוקצב בבסיס התקציב.
<מיקי רוזנטל (המחנה הציוני):>
תשמע, ככל שאתם מסבירים יותר, כך אני מבסוט פחות. כדאי שלא תסבירו. באמת, זה נורא. אני אומר לכם, אתם מפרים את החלטות הממשלה בעצמכם. מה זה "לא הגעתם להסכמה"? יש תאריך יעד? צריך לעבוד בזה. אתה יודע, זה לא בסדר. תגיד "טעינו, לא יחזור על עצמו". זה יותר טוב מאשר תתחילו לברבר. חבל שזה יהיה בפרוטוקול כל הדברים האלה. לא ככה מתנהלים, זה הכל.
<היו"ר משה גפני:>
מי בעד אישור פניות 2 עד 3, ירים את ידו?
הצבעה

בעד – 2
נגד – אין 

נמנעים – 1 

פניות 2 עד 3 אושרו.
<היו"ר משה גפני:>
מספר פנייה לוועדה: 41.  

<יובל טלר חסון:>
הפנייה נועדה להתחדשות עירונית בסך של 1.5 תקני כוח אדם לצורך יישום תחילת ההפעלה של הרשות. מדובר ברשות שהוקמה בחוק, רשות חדשה. לצורך היישום שלה, בהתאם לסיכום שהגענו אליו בין משרד האוצר לבין משרד השיכון, מתוקצבים התקנים האמורים. 

<היו"ר משה גפני:>
מי בעד אישור הפנייה, ירים את ידו? מי נגד, מי נמנע?
הצבעה

בעד – פה אחד 

נגד – אין 

נמנעים – אין 

פנייה מספר 41 אושרה.
<היו"ר משה גפני:>

מספר פנייה לוועדה: 47 עד 48.

<יובל טלר חסון:>
הפנייה נועדה לתקצוב המרכז למיפוי ישראל בסך של 3 מיליון ₪ לצורך תגבור פעילות המרכז בעקבות הנגשת מאגרים, מאגרי המידע הקדסטריים של המרכז. בחודש אפריל המרכז הודיע על הנגשת המאגרים לציבור ללא תשלום. בעקבות זאת קטנו הכנסות המרכז. עד לחודש אפריל המרכז היה מוכר את השירותים האלה ומימן מההכנסות האלו את הפעילות השוטפת, לכן נמצא פה תקצוב כנגד אובדן ההכנסות הזה מצד אחד, ומצד שני, גם תגבור הפעילות לצורך יישום ההנגשה בפועל.
<היו"ר משה גפני:>
מי בעד, מי נגד?
הצבעה

בעד – פה אחד 

נגד – אין 

נמנעים – אין 

פניות מספר 47 עד 48 אושרו.
<היו"ר משה גפני:>
מספר פנייה לוועדה: 60 - תחזוקת הדיור הציבורי.
<יובל טלר חסון:>
הפנייה נועדה לתקצוב משרד הבינוי והשיכון בסך של 15 מיליון שקלים לצורך תגבור הפעילות לתחזוקת הדיור הציבורי, לאור הגידול בהיקף האכלוסים מחדש שמבוצעים על ידי המשרד.  

<מיקי רוזנטל (המחנה הציוני):>
סליחה, יש לי שאלה בעניין. אני מודה שאני לא עקבתי אחרי הסעיף התקציבי הזה, אבל מפעם לפעם אנחנו נחשפים לכתבות בטלוויזיה של רמת תחזוקה מעליבה של הדיור הציבורי. 15 מיליון זה כלום. מה זה 15 מיליון? כמה דירות צריך לתחזק? מה התקציב הכולל של הדבר הזה?
<יובל טלר חסון:>
במהלך 3 השנים האחרונות הוקצו 180 מיליון שקלים תוספתיים לצורך תגבור פעילות תחזוקת הדיור הציבורי. בשנת 2017 תוקצבו, מעבר לבסיס שעמד על 30 מיליון שקלים, עוד 40 מיליון שקלים נוספים. אלה 15 מיליון שקלים נוספים לצורך תגבור הפעילות. על אף הכתבות - - 
<מיקי רוזנטל (המחנה הציוני):>
תרגם לי את זה למספרים. כמה דירות של הדיור הציבורי שופצו ב-2017, ב-2016? יש לך לתת לנו איזה מספרים, לא בכספים? שנדע איך אתם מטפלים בדבר הזה שבאמת כואב הלב. אני שמח שיש תוספת לתקציב, זה טוב, השאלה אם היא מספיקה.
<יוסי שבת:>
אז אני אסביר. כמו שדובר כאן קודם, היה סיכום תקציבי ב-3 שנים קודמות, כולל 2017, של תוספת תקציב. גם השנה היו תוספות בתקציב. אנחנו מדברים על אכלוס חוזר של בערך 2,000 דירות בשנה מתוך 55 אלף דירות בדיור הציבורי. חוץ מזה יש עוד כ-2,000 זוכות - - 
<מיקי רוזנטל (המחנה הציוני):>
דבר איתי בטרמינולוגיה שאני מבין. אני איש פשוט, למדתי גם בישיבה. מה זה "אכלוס חוזר"? זה דירות שלא היו בשימוש.
<יוסי שבת:>
תיכף אני אסביר. זה או דייר שמתחלף כי נכנס דייר חדש, או שבא דייר ממשיך וכו'. זו דירה שהתחלף בה, יש אכלוס מחדש.

<מיקי רוזנטל (המחנה הציוני):>
אז אתם עושים בה שיפוץ?
<יוסי שבת:>
זה שיפוץ יותר רציני, בהיקף של בערך 35 אלף, 40 אלף שקל לדירה.
<מיקי רוזנטל (המחנה הציוני):>
אז עשיתם ב-2017 2,000 כאלה, אם הבנתי נכון?
<יוסי שבת:>
זה בערך ההיקף השנתי.
<מיקי רוזנטל (המחנה הציוני):>
בסדר, אני לא תופס אותך במספרים, אני רוצה להבין את סדרי הגודל. 

<יוסי שבת:>
נכון. וחוץ מזה יש גם שיפוצים בדירות שאין בהן תחלופה -  חלקן שיפוץ עמוק, חלקן שיפוץ פנים דירתי. יש בסך הכל עוד כ-2,000 דירות כאלו. אני אתן עוד מידע. יש לנו בשנה הזאת אירועים של הזדקנות - - זאת אומרת, בשנים האחרונות אנחנו רואים שיש דירות שהזדקנו. יש לנו מגבלות תקציב שהיו בעבר, לכן היה צורך בתקציבים יותר מוגברים בשנים האחרונות, במיוחד בשנה-שנתיים האחרונות שאנחנו משקיעים בנושא הזה. הגמישו קריטריונים לדירות שלא היה להן ביקוש, ואז היה צריך תקציבים נוספים לאותן דירות שהרבה זמן לא היו מאוכלסות. יש גם אכלוס יתר בשנתיים האחרונות.
<מיקי רוזנטל (המחנה הציוני):>
עוד שאלה אחרונה בעניין הזה. גם המראה החיצוני של הדיור הציבורי הוא בדרך כלל זוועתי. מדובר בשיכונים ישנים וכו' וכו'. אתה דיברת עכשיו על השיפוץ של הדירות עצמן. מה עם השיפוץ של הבניינים?
<יוסי שבת:>
אז חלק נכנס בתוך התקציב הזה של תחזוקת הדיור הציבורי - זה חלק קטן - וחלק נכנס במסגרת תקציבים מוגברים שאנחנו לקחנו השנה ובשנה שעברה לשיקום שכונות במתחמים של דיור ציבורי. זה גם מבוצע במסגרת הזאת.
<מיקי רוזנטל (המחנה הציוני):>
טוב, אנחנו נאשר את זה. זה מספיק לכם? אתם מרוצים, או שאתם רוצים יותר? תמיד רוצים יותר. 
<יוסי שבת:>
אל"ף, אנחנו תמיד רוצים יותר. אנחנו באמת מסתכלים לפי הצרכים, לפי המצב בשטח, מנסים לתת את המענה התקציבי, לבוא ולהסביר לאוצר אם יש צרכים מהשטח נוספים. כמו במקרה הזה אנחנו מבקשים תקציבים נוספים פרטני. 
<מיקי רוזנטל (המחנה הציוני):>
אדוני, אפשר לאשר את זה.

<היו"ר משה גפני:>
בסדר. מי בעד אישור הפנייה, ירים את ידו? מי נגד, מי נמנע?
הצבעה

בעד – פה אחד 

נגד – אין 

נמנעים – אין 

פנייה מספר 60 אושרה.
<היו"ר משה גפני:>
אני מקדם בברכה את עורך דין סימון מושיאשווילי שבא לפה עם ילדים ומבוגרים שהם חברי הקהילה הגרוזינית. ברוכים הבאים לכנסת. הכנסת לא עובדת היום, אבל ועדת הכספים עובדת. אני מקדם אתכם בברכה. חברי סימון מושיאשווילי שמייצג אותנו בעירייה בקרית אתא עושה מלאכה נפלאה. הוא גם עורך דין. ברוכים הבאים.
אנחנו עוברים הלאה. משרד המשפטים. מספר פנייה לוועדה:96.
<אייל טולדו:>
הפנייה התקציבית נועדה לתגבר את תקציב ההוצאה המותנית של משרד המשפטים בסך של 11 מיליון, בהתאם לפירוט הבא: 4 מיליון ₪ יעברו לרשות האכיפה והגבייה בגין העברת החובות של רשות השידור לגבייה ברשות האכיפה והגבייה, ועוד 7 מיליון ש"ח לרשות לאיסור הלבנת הון, בהתאם להחלטת מועצת החילוט בנושא. כמו כן, הפנייה נועדה לצורך שינויים פנימיים בתקציב של משרד המשפטים.
<מיקי רוזנטל (המחנה הציוני):>
ברשותך, מה זאת אומרת "גביית חובות עבר"? הרי הרשות העבירה את זה לעורכי דין בזמנו. שילמנו ממיטב כספנו הציבוריים כדי שיגבו את החובות האלו. אז מה, הם לא גבו, אנחנו סתם שילמנו לעורכי הדין האלה?
<אייל טולדו:>
חלק מהחובות עברו לעורכי דין, חלק מהחובות נגבו ביחידת גבייה שנוהלה בתוך רשות השידור. בעקבות פירוק הרשות המפרק העביר את הסמכות לגבות את הכסף מרשות השידור לרשות האכיפה והגבייה. צריך להיערך לכך. בעקבות כך ניתנה - -
<מיקי רוזנטל (המחנה הציוני):>
מה היקף החובות שקיימים עדיין של הציבור לרשות השידור?

<אייל טולדו:>
החובות שכרגע מועברים לרשות מוערכים בכ-250 מיליון שקל. יש עוד כ-300 מיליון שקל שנמצאים כרגע אצל עורכי דין פרטיים בתהליכי גבייה בתוך ההוצאה לפועל באופן שהוא לא ממשלתי.
<מיקי רוזנטל (המחנה הציוני):>
אתם מתגברים עובדים בשביל לגבות - -  עורכי דין זה מחוץ לתמונה, ה-300 מיליון. לגבי ה-250 אתה אומר: "אנחנו נוסיף עכשיו 4 מיליון שקלים לעובדים, הם יגבו את ה-250 מיליון האלה". זה לא חובות אבודים? השאלה אם אנחנו לא זורקים פה 4 מיליון שקלים סתם. 

<אייל טולדו:>
4 מיליון שקלים הם לא לצורך תגבור עובדים. תגבור עובדים ייעשה בהמשך ובהתאם לקצב ההתקדמות בפועל. כרגע צריך להיערך מבחינה מחשובית, לקחת את כל החובות האלו ולטייב אותם. בשביל זה זה נועד. כמו כן, הצפי של רשות האכיפה והגבייה לגבייה עתידית עומד על כ-50 מיליון שקל, על כן מדובר על כסף שצפוי לחזור ולהכפיל את עצמו - -
<מיקי רוזנטל (המחנה הציוני):>
מה זאת אומרת "מחשובי"? הרי רשות השידור היה לה אגף גבייה. הוא היה ממוחשב. אנחנו לא יודעים כמה אנשים חייבים?

<אייל טולדו:>
לא, אנחנו יודעים כמה אנשים חייבים.

<מיקי רוזנטל (המחנה הציוני):>
 למה צריך למחשב את זה מחדש? מילת הקוד "מחשוב" הפכה להיות קצת בעייתית. אם זה הכל היה מונח על המחשב של אגף הגבייה, למה צריך למחשב עכשיו מחדש?
<אייל טולדו:>
צריך לעשות ממשק בין הנתונים של רשות השידור לבין הנתונים של רשות האכיפה והגבייה,  וצריך לטייב - - 
<מיקי רוזנטל (המחנה הציוני):>
4 מיליון שקלים? אדוני, זה נראה לי פנייה מוזרה. אתה יודע, אני אומר לך, זה ענייני, לא זה - -  היה אגף גבייה, היה בו מחשב, היו בו כתובות החובות של האזרחים. עכשיו הם מבקשים רק 4 מיליון שקלים בשביל לעשות ממשק בין המחשב הקודם למחשב הזה. מה זה?
<היו"ר משה גפני:>
נדחה את זה לשבוע הבא. 
<מיקי רוזנטל (המחנה הציוני):>
כסף ציבורי ככה - -  אני מבקש לא לאשר את זה.

<היו"ר משה גפני:>
בשבוע הבא יש גם ישיבה.
<אייל טולדו:>
מעבר להיערכות המחשובית שצריך על מנת לגבות את החוב, יש עלות בשליחה של מכתבים ובפעולות ראשוניות שיש לעשות על מנת לבצע את גביית החוב.
<מיקי רוזנטל (המחנה הציוני):>
מה זה "ראשוניות"? אתה מדבר על חובות עבר. בשנה האחרונה כבר לא גובים אגרה בכלל, נכון?
<אייל טולדו:>
מ-2014.
<מיקי רוזנטל (המחנה הציוני):>
אין כבר אגרה. אז זה חובות מ-2013. אם לא שלחתם הודעה עד היום - -
<אייל טולדו:>
חבר הכנסת, אנחנו עושים תהליך מהתחלה על-מנת לגבות כמה שיותר מהחוב האבוד. נכון, יש שם חוב שהוא יהיה מאוד קשה לגבייה, על כן צריך להתחיל מהתחלה, לטייב את החובות, לשלוח מכתבים, לשלוח אס אם אסים ולעשות פעולות על מנת לגבות את החוב. מדובר בתוספת שבסופו של דבר אמורה להכניס לאוצר המדינה יותר ממה שהיא עולה. גם נכון שבסופו של דבר אנשים שיש להם חבות מסוימת יעמדו וישלמו את החבות שלהם כמו שאר האזרחים ששילמו לפי חוק.
<מיקי רוזנטל (המחנה הציוני):>
אין לי שום בעיה עם זה. להיפך, אני מעודד לגבות חובות מאנשים, אבל לא כזה. זה לא שלח לחמך. אם אנחנו רוצים באמת לגבות, תן את זה בעמלה לעורכי דין שהם יעשו את המאמץ. אתם לא תגבו את החובות האלה, אני אומר לך כבר. אם לא גביתם 4,5 שנים, בקצב הזה לא ייגבה בשיטות שלכם.
<אייל טולדו:>
אז כפי שאמרתי, חלק מהחוב נמצא אצל עורכי דין, חלק מהחוב היה - -  

<היו"ר משה גפני:>
אני רוצה תשובה בכתב. זה יבוא בשבוע הבא, בעזרת השם.
<אייל טולדו:>
תשובה בכתב לגבי מה, כבוד היושב-ראש?

<היו"ר משה גפני:>
השאלות ששאל מיקי רוזנטל.
<מיקי רוזנטל (המחנה הציוני):>
למה אתם לא מעבירים את זה? אתה אומר שזה חובות קשים לגבייה. אתם תמחשבו, אתם תשלחו, אתם זה וזה, אבל לא תעשו שום דבר. אם זה חובות קשים לגבייה, תוציאו אותם החוצה תמורה עמלה, אז יכול להיות שיש סיכוי שלמישהו יהיה אינסנטיב לגבות אותם. אתם לא תגבו אותם.
<אייל טולדו:>
אני רק רוצה להבין את השאלה, כבוד היושב-ראש. 
<היו"ר משה גפני:>
לא הבנת את השאלה?

<אייל טולדו:>
לא. הוא אמר עוד טענה. לא הבנתי את השאלה - - 
<מיקי רוזנטל (המחנה הציוני):>
אני אשאל אותך אחר כך. אני אסביר לך בעל-פה.

<אייל טולדו:>
בסדר. 

<היו"ר משה גפני:>
הוא שאל. אפילו אני הבנתי. אם אני הבנתי, כולם פה הבינו.

<אייל טולדו:>
אני עניתי לשאלה.

<היו"ר משה גפני:>
אבל את התשובה לא כל כך הבנתי. לוקח לי זמן עד שאני מבין. פנייה של משרד הביטחון: 123 עד 124. מדובר על למעלה ממיליארד שקל, נכון? מדובר על מיליארד 300 מיליון. אני רק מבקש לומר לפני שאת מסבירה, על פי החוק צריך לאשר את הכסף הזה בוועדת הכספים.  מבלי שזה יאושר בוועדת הכספים הוא איננו יכול ללכת לדיון בוועדה המשותפת של ועדת הכספים וועדת חוץ וביטחון. אם אנחנו רוצים שהכסף הזה יאושר ויידון על פרטיו המלאים, אנחנו צריכים אשר את זה כאן. אי אפשר להשתמש בכסף הזה עד שלא יהיה דיון בוועדה המשותפת של ועדת הכספים וועדת חוץ וביטחון. בבקשה תסבירי מה שאת יכולה.
<ליאור בראון:>
מדובר בפנייה שנועדה לתקציב מזומן בסך של 300 מיליון ש"ח ותקציב של הרשאה להתחייב בסך של 9 מיליארד 709 אלף ו-715 שקלים. כפי שצינת, כל הפרטים לגבי השימושים יימסרו בוועדה המשותפת לתקציב הביטחון.
<היו"ר משה גפני:>
מה שאמרתם רק שזה לרכש, לאימונים.
<ליאור בראון:>
מה שרשום פה בדברי ההסבר. ראשית, יש הסבר לגבי התכנית עצמה שבה זה מתוקצב, שזו תכנית כללית. כאמור, לאור סוגיות של ביטחון מידע, כל הפרטים, גם לגבי השימושים והתכניות, זה בוועדה המשותפת.
<היו"ר משה גפני:>
אני משבח אתכם על זה שנתתם את כל מה שנדרש בנוהל, גם את ההיסטוריה וגם ואת הפירוט שניתן. אני משבח אתכם על העניין הזה. זה נוהל שמתבצע היום. אתם, אגף התקציבים, עומדים בנוהל הזה. פירטתי לגבי הנושא הזה של תקציב הביטחון. אם נאשר את זה עכשיו, זה יעבור לוועדה המשותפת של כספים וחוץ וביטחון ששם הדיון מסווג, סגור, אין בו פירוט ציבורי. מי בעד אישור הפניות, ירים את ידו? מי נגד? מי נמנע?

הצבעה

בעד – פה אחד 

נגד – אין 

נמנעים – אין 

 פניות 123 עד 124 אושרו.
<היו"ר משה גפני:>
הפניות אושרו. זה יעבור, כפי שאמרתי, לוועדה המשותפת.

פנייה מספר 135.
<דניאל מלצר:>
הפנייה התקציבית נועדה לתקצוב סך של 60 מיליון שקלים בהוצאה מותנית בהכנסה עבור הקמת טרמינל אזרחי זמני בשטח הצבאי של שדה דב, בהתאם לחוק שדות התעופה דב הוז, תשע"ז-2017. משרד הביטחון משמש כקבלן הביצוע לטרמינל האמור ויבצע את עבודת התכנון וההקמה בשטח. החוק נחקק לאחר סגירת התקציב, לכן נדרש תקצוב - - 
<מיקי רוזנטל (המחנה הציוני):>
זה מה שהחלטנו אז על הדחייה של התכנית? רק שאני אבין, החוק עבר בכנסת עם דחיית הפינוי.
<דניאל מלצר:>
נכון.

<מיקי רוזנטל (המחנה הציוני):>
ההוצאה הזאת היא בגלל הדחייה, או מה זה בדיוק?
<דניאל מלצר:>
במסגרת החוק נקבע שייקבע טרמינל אזרחי זמני בתוך שטח צבאי  כדי שנוכל לפנות את הטרמינל הקיים, לטהר את הקרקע, ושבינואר 2019, שאז צפוי להתפנות השדה הצבאי, כבר - - 
<מיקי רוזנטל (המחנה הציוני):>
אני שואל אותך רק שאלה של הדיוט. אני לא מכיר מבנה ציבורי במדינת ישראל שאתה בונה אותו עכשיו בשנה וחצי. אין דבר כזה. ב-2019 צריך לפנות בכלל. עכשיו אתם אומרים: "תביאו 60 מיליון שקל בשביל לבנות משהו". אתם תגמרו את זה ב-2019? כמו שלי קוראים - - 
<היו"ר משה גפני:>
הם יודעים שזה בעוד שנה וחצי לא יופנה.

<מיקי רוזנטל (המחנה הציוני):>
אה, אז זאת התשובה.

<דניאל מלצר:>
נמצא פה נציג משרד הביטחון.
<היו"ר משה גפני:>
מה זה משנה, אני נתתי לו את התשובה. עכשיו אפשר למרוח אותו.
<מיקי רוזנטל (המחנה הציוני):>
הוא הניח את דעתי. בסדר, אם זאת התשובה - - 
<היו"ר משה גפני:>
לא יפנו בעוד שנה וחצי.

<מיקי רוזנטל (המחנה הציוני):>
כי אחרת אנחנו זורקים את הכסף לפח, אתה מבין את זה. לא יהיה טרמינל בעוד שנה וחצי, ברור לך. 
<היו"ר משה גפני:>
אתה רוצה שיפנו?

<מיקי רוזנטל (המחנה הציוני):>
לא.

<היו"ר משה גפני:>
אתה לא רוצה. אז אני אגיד לך מה שקורה. אני יושב בישיבות, אז אני יודע. מעגלים פינות עכשיו, אבל קודם כל צריך להכשיר את זה. אם אתה נגד שיפנו - -  אם לא תכשיר את זה עכשיו, עלולים לפנות.
<מיקי רוזנטל (המחנה הציוני):>
אדוני, אני בעד שנכשיר את זה. הבעיה שלי היחידה היא שאנחנו לא נשים את הכסף - - אתה יודע, זרקנו את הכסף, 60 מיליון, כי אף אחד לא בונה בשנה וחצי.
<היו"ר משה גפני:>
מיקי, אחרת יפנו.
<מיקי רוזנטל (המחנה הציוני):>
אם ב-2020 יהיה, גם טוב לי.

<יובל כענן:>
מלאכת הביצוע הוטלה על משרד הביטחון, בהתאם לסיכום בין שר האוצר לשר הביטחון.
<היו"ר משה גפני:>
כן, אני הייתי נוכח בסיכום.  

<יובל כענן:>
הבנייה היא בנייה - -  

<מיקי רוזנטל (המחנה הציוני):>
הטיעון שלי הוא טיעון ענייני לגמרי. אדוני מבין אותי.
<יובל כענן:>
אני אענה לך בצורה עניינית. הבנייה היא בנייה זמנית ובתקני בנייה נמוכים שבאים לענות רק על הסטנדרטים של הבטיחות, שבזה אי אפשר להתפשר. למעט זאת הבנייה היא בנייה פשוטה לחלוטין, קלה, נוחה, מוקמת במהרה. זמן הביצוע הוא 8 חודשים.
<מיקי רוזנטל (המחנה הציוני):>
אתה מעריך שבאמת בתוך שנה וחצי - -? 
<יובל כענן:>
בתחילת 2018  - - 
<מיקי רוזנטל (המחנה הציוני):>
יהיה טרמינל זמני בשטח הצבאי?

<יובל כענן:>
כן. 

<מיקי רוזנטל (המחנה הציוני):>
נרשם בפרוטוקול. אנחנו נבוא לבקר. 

<היו"ר משה גפני:>
יפה, כל הכבוד.  מי בעד אישור הפנייה, ירים את ידו? מי נגד, מי נמנע?
הצבעה

בעד – פה אחד 

נגד – אין 

נמנעים – אין 

פנייה 135 אושרה.
<היו"ר משה גפני:>
הפנייה אושרה. יש פה את הפנייה של משרד ראש הממשלה. אני לא מצביע על זה. יש פה כמה דברים בעייתיים. אני ביקשתי שיבוא מישהו מוסמך לגבי הנושא של הפינוי. אנחנו נעשה על זה דיון יותר גדול. יש פה עוד כמה דברים. לגבי הנושא של המוכר שאינו רשמי בכלל, אני מוציא היום מכתב לשר האוצר ולשר החינוך. היום, מחר. אני עברתי על החוברת של משרד החינוך. יש בהסכם הקואליציוני של יהדות התורה את זה שצריך לקבוע מה זה ה-55% שנותנים למוסדות הפטור ומה זה 75% שנותנים למוסד המוכר שאינו רשמי. מכיוון שראיתי שמשרד החינוך הוציא חוברת ומתברר שהמוכר שאינו רשמי הוא לא 75%, הוא בערך 30%,40%, ומוסדות הפטור הם בערך 20%, שזה שונה מאשר מה שנקבע בהסכם הקואליציוני, אני מוציא מכתב לשר האוצר, היום או מחר, ולשר החינוך. אני מבקש לעמוד בהסכם הקואליציוני, לתת למוכר שאינו רשמי את מה שנדרש על פי מה שסוכם. אני סיכמתי עם עוד חברים בוועדה שאני לא אקיים היום את הדיון. הם לא כאן.
<מיקי רוזנטל (המחנה הציוני):>
אדוני, אני הייתי עסוק. מה היה לנו פה עכשיו?

<היו"ר משה גפני:>
יש לנו פה את בקשתה של סתיו שפיר לגבי הנושא של המפונים. צריך את הדיון הזה.
<קריאה:>
נשלחו הבהרות בהתאם למה שביקשתם.

<היו"ר משה גפני:>
בסדר. אני אעשה אותו בשבוע הבא. יש פה עוד בקשה לגבי המוסדות הכנסייתיים. משום מה חברים - - 
<מיקי רוזנטל (המחנה הציוני):>
איזה מספר?

<היו"ר משה גפני:>
זה בעודפים. אני אמרתי לגבי המוכר שאינו רשמי באופן כללי ומוסדות הפטור. אני אוציא מכתב. אני דוחה ליום ראשון בשבוע הבא.
<מיכאל מלכיאלי (ש"ס):>
הרב גפני, אני חושב שבאותו מכתב גם כדאי שאותו משיב יענה לנו אחת ולתמיד על הכפל תמיכות שיש כאן. עד היום לא קיבלנו תשובות.
<היו"ר משה גפני:>
בסדר, אני אעלה את זה.
אנחנו עוברים לבקשה מספר 23-006.
<איל מידן:>
הפנייה התקציבית נועדה להעברת יתרת העודפים המחויבים משנת 2016 לשנת תקציב 2017 בסך של 94 מיליון 328 אלף ₪ במזומן. העודפים נוצרו בגין התחייבויות שחוצות שנים שטרם שולמו. הן כוללות גם התחשבנויות שנעשו לקראת סוף השנה שטרם שולמו.
<היו"ר משה גפני:>
תודה רבה. חנן פריצקי.

<חנן פריצקי:>
אין לי מה להוסיף מעבר לזה, רק שאנחנו אכן מנסים לצמצם את העודפים בכלל . השנה הייתה לנו ירידה דרסטית בעודפים. 
<היו"ר משה גפני:>
כמה?
<חנן פריצקי:>
מ-900 מיליון ירדנו ל-600 מיליון בעודפים משנת - - 

<מיקי רוזנטל (המחנה הציוני):>
לפחות מישהו בא ואומר - - 

<חנן פריצקי:>
אנחנו משתדלים מאוד לצמצם את זה, לצמצם את ההסכמים.
<היו"ר משה גפני:>
מי בעד אישור הבקשה, ירים את ידו? מי נגד, מי נמנע?  

הצבעה

בעד – פה אחד 

נגד – אין 

נמנעים – אין 

בקשה מספר 23-006 אושרה
<היו"ר משה גפני:>
הבקשה אושרה. מספר בקשה  37-004 – תיירות.
<עמרי בן-חורין:>
הפנייה נועדה להעביר עודפים מחויבים משנת התקציב 2016 לשנת התקציב 2017 בסך של 41,200 אלפי שקלים. עיקר העודפים נובעים מפעולות שיווק שמתבצעות בחו"ל. מרבית פעולות השיווק מתבצעות ברבעון האחרון של השנה, לקראת עונת תיירות החורף, לכן חלק מהקמפיינים גם חוצים שנה. אם לא, הם נעשים בסוף השנה והתקצוב, ההתחשבנות מול הגופים שמבצעים את הקמפיינים מתבצעת בשנה הקלנדרית העודפת.
<מיקי רוזנטל (המחנה הציוני):>
אתם בשבוע שעבר הבטחתם לנו משהו על העניין הזה, על העניין של הקציר. כל הזמן מתחמקים ממני.

<היו"ר משה גפני:>
הם לא מתחמקים. אתה לא היית בשבוע שעבר. הם אמרו את זה.

<מיקי רוזנטל (המחנה הציוני):>
אני הייתי בשבוע שעבר.

<היו"ר משה גפני:>
השאלה אם זאת תשובה מספקת. הם אמרו.
<מיקי רוזנטל (המחנה הציוני):>
הם אמרו שזה לא הם, שזה האוצר.
<היו"ר משה גפני:>
כן, אבל התקציב הזה נמצא במשרד התיירות.
<מיקי רוזנטל (המחנה הציוני):>
אדוני ביקש, לבקשתי, שאנחנו נקבל הסבר מה קורה עם הדבר הזה.
<קריאה:>
היה הסבר.
<מיקי רוזנטל (המחנה הציוני):>
היה הסבר לא מספק, עם ה-15.3 שהוא מעט מלאכותי. הסברתי למה זה לא נכון. היינו צריכים לקבל תשובה בכתב. אני לא רוצה לעכב להם. אדוני, אני לא מעכב.
<היו"ר משה גפני:>
אתם יודעים מה, הוא צודק.
<מיקי רוזנטל (המחנה הציוני):>
אני רוצה תשובה של האוצר למה הקציר לא התחיל. ה-15.3 למטר היא תשובה לא עניינית, כי היה חלק מהפעמים - - 
<היו"ר משה גפני:>
טוב, אני מבקש כך - - אתם כתבתם ואמרתם והסברתם ושכנעתם, הכל בסדר. אומר חבר הכנסת מיקי רוזנטל, ואני מצטרף אליו, "אנחנו רוצים תשובה למה הקציר לא מתבצע". אנחנו רוצים תשובה שיחתום על זה מי שהכי מוסמך בממשלת ישראל. אפשר לקבל תשובה בכתב? 
<עמרי בן-חורין:>
אפשר בכתב. אני יכול להסביר פה, אבל זה לא קשור - - 

<מיקי רוזנטל (המחנה הציוני):>
אבל אז אתה תיכנס איתי לוויכוח. 

<היו"ר משה גפני:>
לא, אני לא רוצה בעל-פה. אני רוצה לדעת מי חותם על המכתב. 

<מיקי רוזנטל (המחנה הציוני):>
אני אגיד לך למה. הגובה הזה שאתם קבעתם הוא גובה שנתנו לכם מפעלי ים המלח. עבדו עליכם, אני אומר לך, כי יש שנים שהם עשו הפקה של יותר אשלג, יש שנים שהם עשו הפקה של פחות אשלג. במקרה אתה מדבר עם אחד שמבין בזה. הגובה שקבעתם הוא גובה לא ריאלי. כשאנחנו נרצה לממש את הקציר, אז כיל תברח מזה. זה הכל. אנחנו נשאר עם הים הדפוק הזה והציבור הישראלי ישלם על זה בגלל שאתם לא מבינים ועובדים עליכם. תביאו את זה בכתב, אנחנו נסביר לכם למה אתם לא טועים. 
<היו"ר משה גפני:>
זה יהיה בשבוע הבא.

<מיקי רוזנטל (המחנה הציוני):>
פעם אחת תביאו את זה בכתב, ואז תקבלו בכתב למה אתם טועים ולמה עבדו עליכם.
<היו"ר משה גפני:>
תשובה אפשר לקבל לפני כן? שמישהו בכיר יחתום על זה, ושיגיד - - 
<מיקי רוזנטל (המחנה הציוני):>
שלפחות תדעו איך עובדים עליכם. שתבינו איך עובדים עליכם.
<היו"ר משה גפני:>
מי בעד אישור הבקשה, ירים את ידו? מי נגד?
הצבעה

בעד – פה אחד 

נגד – אין 

נמנעים – אין 

בקשה מספר 37-004 אושרה.
<היו"ר משה גפני:>
39-005 – תקשורת.

<עמרי בן-חורין:>
הפנייה נועדה להעביר עודפים מחויבים משנת תקציב 2016 לשנת תקציב 2017 בסך של 2,226 אלפי ₪ במזומן. עיקר התקציב הוא להתקשרויות שנעשו בסוף שנה, לרבות חוזה אחזקה, חניה, ניקיון, תחזוקה, התקשרויות שהתשלום בעבור החודשים האחרונים נעשה בסוף שנה. שאר הפירוט נמצא מולכם. שאלות?
<היו"ר משה גפני:>
מי בעד אישור הבקשה, ירים את ידו? מי נגד, מי נמנע?

הצבעה

בעד – פה אחד 

נגד – אין 

נמנעים – אין 

בקשה מספר 39-005 אושרה.
<היו"ר משה גפני:>
הבקשה אושרה.  83-010.
<חזי כהן:>
הפנייה נועדה להעברת 47.3 מיליון ₪ עודפים מחויבים משנת 2016 לשנת 2017, בעיקר לפרויקטים ארוכי טווח וביצוע החלטות ממשלה.  

<מיקי רוזנטל (המחנה הציוני):>
מה זה "פרויקטים ארוכי טווח"? הלוואות לעובדי מדינה זה לא פרויקטים? טוב, בסדר, פירטתם.
<היו"ר משה גפני:>
מי בעד אישור הבקשה, ירים את ידו? מי נגד, מי נמנע?

הצבעה

בעד – פה אחד 

נגד – אין 

נמנעים – אין 

 בקשה מספר 83-010 אושרה.
<היו"ר משה גפני:>
אנחנו עוברים לדף הבודד שנשאר, המשרד לשירותי דת – 22-007.
<יובל טלר חסון:>
הפנייה נועדה להעברת עודפים מחויבים מתקציב המשרד לשירותי דת בסך של 45 מיליון שקלים משנת 2016 לשנת 2017 שהוצאו בעקבות התקשרויות חוצות שונים, ביניהן בניית בתי כנסת ומקוואות, הקמת שירותי פיקוח ובקרה שהמשרד מבצע אל מול המועצות הדתיות, התקשרויות בתחום הזהות היהודית.
<היו"ר משה גפני:>
למה זה לא בבסיס? 

<יובל טלר חסון:>
בגלל שמדובר בהתקשרויות רב-שנתיות. 
<מיקי רוזנטל (המחנה הציוני):>
מה זה "רב-שנתיות"? תקשיבו, עכשיו אתם מתחילים לעצבן אותי. תראו, אין מקומות קבורה במדינת ישראל, אתם יודעים את זה? 

<היו"ר משה גפני:>
לא נוגע אליהם.
<מיקי רוזנטל (המחנה הציוני):>
מה זה "לא נוגע אליהם"? 

<היו"ר משה גפני:>
הנה, יש פה בתי עלמין.

<מיקי רוזנטל (המחנה הציוני):>
זה כלום. 7 מיליון שקלים?
<היו"ר משה גפני:>
אז יש עוד.

<מיקי רוזנטל (המחנה הציוני):>
לא, אין. אין מקומות קבורה, אדוני.
<היו"ר משה גפני:>
בסדר.
<מיקי רוזנטל (המחנה הציוני):>
מה בסדר? אנשים משלמים הון תועפות כדי להיקבר בקרקע.

<היו"ר משה גפני:>
אבל אל תצעק עליו, תצעק עלי.

<מיקי רוזנטל (המחנה הציוני):>
קוברים אותם בכל מיני - -  זה חילול, אדוני, אתה יודע את זה? אנשים שלא קוברים אותם באדמה - - 
<היו"ר משה גפני:>
חבר הכנסת רוזנטל, מה אתה רוצה ממנו?

<מיקי רוזנטל (המחנה הציוני):>
אני רוצה שיביאו כסף - - 

<היו"ר משה גפני:>
יש פנייה פה בוועדה - -

<מיקי רוזנטל (המחנה הציוני):>
יש תמ"א.

<היו"ר משה גפני:>
יש פנייה בוועדה שמעוכבת על ידי. אני הולך לקיים את הדיון על זה, זה הכל. זה לא הם אשמים.
<מיקי רוזנטל (המחנה הציוני):>
זה נראה לך בסדר?
<היו"ר משה גפני:>
שום דבר לא בסדר בנושא הזה, לכן אני רוצה את הדיון.

<מיקי רוזנטל (המחנה הציוני):>
מתי אתה רוצה שנקיים את הדיון הזה?
<היו"ר משה גפני:>
עם כל הכבוד, יש לעניין הזה פתרונות, כשהפתרונות הם בינתיים לא מקובלים שם. על כל פנים, זה לא הם אשמים. בסדר, יש פה פנייה, אני אביא אותה. אל תצביע נגד.
<מיקי רוזנטל (המחנה הציוני):>
אני לא מצביע נגד.

<היו"ר משה גפני:>
מי בעד אישור הפנייה, ירים את ידו? מי נגד? מי נמנע?

הצבעה

בעד – פה אחד 

נגד – אין 

נמנעים – אין 

בקשה מספר 22-007 אושרה.

<היו"ר משה גפני:>
הפנייה אושרה. יש בקשה לרביזיה שלי על הנושא של המשרד להגנת הסביבה. 

<טמיר כהן:>
26-006.

<היו"ר משה גפני:>
גם של מיקי לוי?

<טמיר כהן:>
לא.

<היו"ר משה גפני:>
זה רק אני הגשתי. לאחר שדיברתי עם זאב אלקין מתברר שהמשרד להגנת הסביבה תומך בעמדה הזאת של החברה לשמירת הניקיון. הוא תומך בלתת ל"אביב מיחזור" את התקציב לעניין הזה, כדי שהם יבצעו את זה. מאחר ובעצם רק מי שמתנגד זה משרד האוצר, ביקשתי היום פה מרועי פולקמן. זה לא משנה, אני הולך לפנות אליהם. לא מגיע למשרד להגנת הסביבה שתומך בזה שאני אעכב לו את התקציב, על כן אני מסיר את הרביזיה מהפנייה. מי בעד הרביזיה ירים את ידו? מי נגד, מי נמנע?
הצבעה

בעד – אין 

נגד – פה אחד
נמנעים – אין 

הרביזיה לא אושרה.
<היו"ר משה גפני:>
הרביזיה הוסרה. אני אמשיך מול האוצר עם הנושא הזה של "אביב מיחזור", של עובדים שנמצאים שם בסכנת פיטורים. תודה רבה, הישיבה נעולה.
<הישיבה ננעלה בשעה 13:00.>
[image: image1.png]